Žilinka, Maroš, generálny prokurátor SR (2023-02-02):
Ďakujem veľmi pekne. Takže, aby sme išli chronologicky poporiadku. V tom čase sme vychádzali jednak z procesných úkonov, ktoré boli vykonané na území Slovenskej republiky a ktoré tú informáciu, ktorá bola v marci poskytnutá verejnosti, jednoducho táto informácia bola korektná a zodpovedala aktuálnemu stavu konania a zisteniam, ktoré boli. Navyše, a o tejto skutočnosti som informoval aj ministra zahraničných vecí ešte v roku 2021 na základe jeho žiadosti, v obžalobe generálny spolkový štátny zástupca pri Spolkovom súdnom dvore z 19. februára 2018 sám konštatoval, že Xuan Thanh Trinh bol po zadržaní proti svojej vôli zavlečený do svojej domovskej krajiny doposiaľ neznámou cestou. V tom čase, keď sme poskytovali my tie informácie, tieto informácie neboli známe ani orgánom Nemeckej spolkovej republiky. Rovnako sa tieto zistenia nepodarilo stotožniť ani v súdnom konaní, ktoré na základe tejto obžaloby boli prezentované. Vyšší krajinský súd v rozhodnutí v rozsudku z 25. 7. 2018 konštatoval, že senát nemohol konštatovať, že členovia slovenskej vlády poznali pozadie. Jednoducho nebolo to preukázané. S týmito závermi sa stotožnil aj odvolací Spolkový súdny dvor v rozhodnutí zo 7. 8. 2019 a zároveň doplnil, že poškodený zostal najprv do 25. júla 2017 na vietnamskom veľvyslanectve v Berlíne a odtiaľ bol cez Česko odvlečený do Vietnamu. Nikde sa nespomínalo Slovensko. Takže prosím vás pekne, nemanipulujme aj verejnú mienku v tom zmysle slova, že zistenia, ktoré sú známe dnes orgánom činným v trestnom konaní a na ktoré reagujú a vypracovávajú bezprostredne dožiadania o právne promoci, pretože inak sa procesné úkony vykonať v našom trestnom procese nedajú, s tým, čo bolo známe v čase, keď sme dané výroky prednášali. Preto ja nemám dôvod žiadnym spôsobom sa ani ospravedlňovať, ani brať výroky svoje, ktoré som v tom čase predniesol, späť, pretože na to nie je vecný dôvod. V tom čase som jasne zdôraznil, že vo veci naďalej prebieha vyšetrovanie a vždy sa bude aktívne reagovať zo strany vyšetrovateľa aj prokurátora na tie zistenia, ktoré v priebehu vyšetrovania vyplynú. A tak sa to aj deje a dohľadový prokurátor Generálnej prokuratúry Slovenskej republiky v tomto smere nezistil pochybenia. Navyše ja som nikdy nebránil nikomu a ani mi to zákon neumožňuje niekoho stíhať, ak sú na to splnené podmienky. Žiadne rozhodnutie v daných trestných veciach som nedal, ale jednoducho tieto veci si treba otvorene a raz povedať na verejnosti. Pretože dávať výstrižky ako, ako včera citáty pán predseda vlády dočasne poverený prednáša, to jednoducho odmietam, to odmietam. To je manipulovanie verejnej mienky. Nesprávnym spôsobom. A preto apelujem na politikov, apelujem na médiá, aby bez znalostí dôkazného stavu len na základe novinových článkov nemanipulovali verejnosť a nezasahovali a netlačili na orgány činné v trestnom konaní. Aj vyšetrovateľ, aj prokurátor vedia, čo majú robiť a robia to. Garantujem celej Slovenskej republike, že robia tie úkony, ale ani z ostatného rozhodnutia na základe informácií od policajnej pridelenkyne Slovenskej republiky v Nemeckej republike jednoducho nevyplýva to, že by bola zistená nejaká súvislosť s konaním našich štátnych orgánov. Ak bude zistená, bude vyvodená zodpovednosť, ak bude takéto konanie napĺňať znaky skutkovej podstaty niektorého z trestných činov. A toto je naším predmetom záujmu a dokazujeme to pri každom jednom úkone. Ďakujem.